Slim kunsies om grimering te verwyder - Goeie Huishouding
Sukkel jy om jou grimering te verwyder? Hier is 'n paar maklike en doeltreffende wenke
Met al die aanbly-grimeerprodukte wat vandag beskikbaar is, van waterbestande maskaras tot lipstiffies met houkrag, is 'n gewone verwyderaar of reiniger soms net nie effektief genoeg wanneer dit by die afhaalslag kom nie.
'n Eindelose geskrop is egter onnodig. Om hardnekkige produkte te verwyder moet jy eenvoudig slimmer te werk gaan, nie harder nie.
Na 'n paar weke se dra, en nadat jou natuurlike wimpers gegroei het, kan wimperverlengings nogal slordig lyk. Om hulle uit te trek, is egter taboe. Nie net is dit 'n pynlike affêre nie; van jou eie wimpers kan ook in die slag bly.
Stoom jou gesig eerder onder 'n handdoek bo-oor warm water totdat die kleefmiddel begin oplos. Vee dan liggies oor jou wimperlyn met katoenwatte wat jy in olyfolie gedoop het. Die kunswimpers sal sagkens afgly.
Lees: Jou gids tot pragtige wimpers
Hierdie soort vloeibare lipstiffie, wat al hoe gewilder raak, maak dit onnodig om jou lippe deur die loop van die dag herhaaldelik op te knap. Die nadeel? Die kleur klou inderdaad vir 'n ewigheid, en dit is 'n gesukkel om jou lippe weer skon te kry.
Maar vergeet van grimeerlappies – die beste produk vir die verwydering van hierdie soort lipstiffie is petroleumjellie, wat jy met jou vingers aanwend, invryf en dan saggies met 'n lappie afvee. Voila!
Lees: Watter kleur lipstiffie pas jou? Voltooi gou hierdie vraelys
Aangesien olie die teenoorgestelde van water is, is dit bloot natuurlik (en wetenskaplik!) dat dit die beste manier sal wees om waterbestande maskara te verwyder. Die olie breek die maskara se waterbestande eienskappe af, wat maak dat dit sonder enige moeite of 'n gevryf afkom. As jy nie spesifiek gesigolie het nie, sal olyf- of amandelolie ook deug.
Lees: 4 stappe om jou maskara elke keer perfek aan te wend!
Baie van ons geniet dit om 'n tikkie glans aan ons voorkoms te verleen, maar dit kan 'n groot pyn wees om van die blinkigheid ontslae te raak. Dit geld bowenal vir blinkernaellak wat besonder halsstarrig is.
Die mees effektiewe manier is om genoeg watte vir elke vinger in asetoon te laat week, dit oor die nael te plaas en elke vinger vir vyf minute in tinfoelie toe te draai. Dit behoort die blink naellak te laat afgly en siedaar, jou vingers is skoon en gereed vir jou volgende manikuur.